Bemærkninger til forslaget

**Almindelige bemærkninger**

**1. Indledning**

Forslaget indeholder en række forskellige ændringer til landstingslov om indkomstskat.

Forslaget indgår som første skridt i en skattereform. Det er Naalakkersuisuts ønske med en skattereform at mindske uligheden og øge den enkeltes tilskyndelse til at være i beskæftigelse. Et led heri er forhøjelse af beskæftigelsesfradraget.

Forhøjelsen finansieres primært ved en omlægning af motorafgifterne og ved en gradvis udfasning af fradraget for private renteudgifter. Fradraget erstattes delvist af et tilskud til renteudgifter fra lån anvendt til erhvervelse, istandsættelse og opførelse af bolig i Grønland, samt renteudgifter fra studielån.

En omlægning af indførsels- og motorafgifterne for især plug-in-hybrid biler giver et væsentligt finansieringsbidrag til forhøjelsen af beskæftigelsesfradraget. Ved omlægningen fjernes et væsentligt skattetilskud til erhvervelsen og ejerskabet af især plug-in-hybrid biler, der hovedsageligt har været til gavn for de relativt højtlønnede. Finansieringen af reformen er derved i overensstemmelse med ønsket om, at reformen skal bidrage til mere økonomisk lighed.

Som led i den øgede indsats mod transfer pricing foreslås det, at Naalakkersuisut bemyndiges til at fastsætte regler, hvorefter de skattepligtige forpligtes til løbende at indsende transfer pricing dokumentation, når de overstiger de i reglerne fastsatte grænseværdier. Endvidere foreslås det, at fristen for indsendelse af oplysninger om kontrollerede transaktioner præciseres, og det fastsættes, at oplysningerne skal indgives elektronisk.

Forslaget indeholder desuden konsekvensrettelser som følge af forslag til Inatsisartutlov om offentlig hjælp, der medfører, at offentlig hjælp ydelsen overgår til at være en takstbestemt ydelse, der niveaumæssigt er fastsat baseret på, at ydelsen er en skattepligtig indkomst. Dernæst har forslaget til formål at ajourføre bestemmelserne om visse skattefrie offentlig hjælp ydelser.

**2. Hovedpunkter i forslaget**

*2.1. Beskæftigelsesfradrag*

Beskæftigelsesfradraget blev indført med virkning for 2020 og udgør 7 pct. af den beskæftigelsesindkomst, der overstiger person- og standardfradraget, dog maksimalt 9.800 kr. Med satsreguleringen udgør beskæftigelsesfradraget i 2022 maksimalt 10.356 kr.

Det foreslås at beskæftigelsesfradraget i 2023 hæves, således at beskæftigelsesfradraget udgør 14,3 pct. af beskæftigelsesindkomsten. Desuden foreslås loftet for beskæftigelsesfradraget hævet således, at fradraget maksimalt kan udgøre 20.000 kr. i 2023. Ved fuld udnyttelse af fradraget, giver forslaget en indkomstfremgang på omkring 4.050 kr. og 4.243 kr. ved henholdsvis 42 og 44 pct. i skattesats.

Beskæftigelsesfradragets formål er for det første at øge beskæftigelsen og for det andet at øge indkomsten for personer, der er i beskæftigelse og befinder sig i lavindkomstgruppen (”working-poor”).

En forhøjelse af beskæftigelsesfradraget skal finansieres. Det medfører en afvejning mellem, hvor stort et beskæftigelsesfradrag skal være, og hvor mange, der skal have det. Jo flere, der får det, desto mindre bliver der til den enkelte. Generelt vurderes beskæftigelses-effekterne at være højest, hvis fradraget målrettes de laveste indkomster. Det skyldes, at der skal relativt mindre til at påvirke personer med de laveste indkomster end personer med de højeste indkomster. Der er desuden her, at udfordringerne med den sammensatte marginalskat er størst. Dvs. en indkomstfremgang foruden skat, medfører at sociale ydelser aftrappes. Den økonomiske fremgang ved at tage et arbejde, kan derfor være lav. Forslaget bidrager til at sænke marginalskatten, og gør det derved mere attraktivt, at tage et arbejde.

*2.2. Beskæring af fradragsretten for private renteudgifter*

Denne del af forslaget er en del af en samlet pakke bestående af 2 lovforslag. I nærværende forslag om ændring af landstingslov om indkomstskat beskrives alene de forhold og høringssvar, der knytter sig til ændringerne i skattelovgivningen. Der henvises til bemærkningerne i forslag til Inatsisartutlov om rentetilskud for en generel gennemgang af baggrunden, den foreslåede rentetilskudsordning og konsekvenserne af ændringen.

Efter den gældende § 15 i landstingslov om indkomstskat er der fradrag for renteudgifter. Renteudgifter dækker både over de direkte renteudgifter og bidrag til realkreditinstitutter. Der er fradrag for renteudgifter fra lån i banker, realkreditinstitutioner og til private, uanset om lånet vedrører erhvervelse af bolig, erhvervelse af båd, bil eller forbrugslån. Der er dog ikke fradrag for renter for manglende betaling af skatter og afgifter.

Det foreslås, at fradragsretten for ikke-erhvervsmæssige renteudgifter reduceres gradvist, indtil der i 2028 og frem ikke længere er fradrag for ikke-erhvervsmæssige renteudgifter. Der indføres i stedet med Inatsisartutlov om rentetilskud et tilskud til personer med renteudgifter, der er anvendt til erhvervelse af ejer- eller andelsbolig og studielån.

Det foreslås, at reduceringen sker som følger:

|  |  |  |  |  |  |
| --- | --- | --- | --- | --- | --- |
| **Indkomstår** | 2024 | 2025 | 2026 | 2027 | 2028 og frem |
| **Fradragsretten** | 80 procent |  60 procent | 40 procent | 20 procent | 0 procent |

Der sker ingen ændringer i forhold til fradrag for erhvervsmæssige renteudgifter, hvor der fortsat er fuld fradragsret. Erhvervsmæssige renteudgifter dækker over de renteudgifter, der er medgået til erhvervelsen, sikringen og vedligeholdelsen af en erhvervsmæssig indkomst. Det er den skattepligtige, der skal dokumentere, at betingelserne for fradrag er opfyldt. Ofte vil det ikke give anledning til vanskeligheder at afgøre, om renteudgifter er medgået til private eller erhvervsmæssige formål.

Der sker ingen ændring af standardfradraget fastsat i lovens § 21. Standardfradraget er på 10.000 kr. i 2023. I det omfang summen af fagforeningskontingenter, erhvervsmæssige renteudgifter og andre ligningsmæssige fradrag ikke overstiger størrelsen af standardfradraget, vil skatteyderne som hidtil kunne fradrage standardfradraget.

*2.3. Beskatning af likvidationsprovenu*

Det foreslås, at likvidationsprovenu, der udbetales til fysiske personer, gøres skattepligtig.

Forslaget er en ny værnsregel. Bestemmelsen har til formål at forhindre, at projektselskaber i visse situationer kan anvendes til opnå en utilsigtet skattebegunstigelse ved en frivillig solvent likvidation.

Gældende ret

Efter § 86, stk. 2, anses alle udlodninger fra et selskab til dets ejere for udbytteudbetalinger bortset fra friaktier og en udlodning af likvidationsprovenu i forbindelse med selskabets endelige opløsning.

Det medfører, at udlodninger fra selskabet til dets ejere som udgangspunkt beskattes med udbytteskatten. Det omfatter dog ikke likvidationsprovenu, dvs. udlodning, der finder sted ved endelig opløsning af et selskab.

Fraværet af beskatning af likvidationsprovenu ved opløsning af et selskab muliggør, at projektselskaber i nogle tilfælde kan anvendes til at nedbringe skatten af et overskud i selskabet til selskabsskatten på 25 pct. Det kan opnås ved, at de skattepligtige udskyder realiseringen af overskuddet/gevinsten til selskabet endeligt opløses ved frivillig likvidation. Selskabsformen kan derved anvendes til at opnå en utilsigtet skattebesparelse. Hvis overskuddet i stedet blev udbetalt som udbytter fra en igangværende virksomhed, ville skatten udgøre udbytteskatten på 42 - 44 pct., eller 36 pct. for selskaber, der har skattestyrelsen som skattekommune.

Hvis udlodningsmodtager er et andet grønlandsk selskab, vil selskabet blive beskattet af et likvidationsprovenu efter lovens § 16, stk. 2. I sådanne situationer beskattes selskabet af en eventuel gevinst, idet likvidationsprovenu sidestilles med en afståelsessum for de pågældende aktier eller anparter (kapitalandele).

Kapitalejere, der er fysiske personer, er som udgangspunkt ikke skattepligtige af likvidationsprovenu, fordi fysiske personer generelt ikke beskattes af gevinster fra salg af kapitalandele i selskaber (aktieavancebeskatning).

Fra dette udgangspunkt gælder nogle undtagelser. Hvis kapitalejeren har erhvervet aktierne som led i næring eller spekulation, vil vedkommende dog være skattepligtig af en gevinst og have fradrag for et eventuelt tab, jf. § 34, stk. 1, nr. 2.

Desuden udbyttebeskattes likvidationsprovenu, såfremt udlodningen sker til en hovedaktionær, der før likvidationen har solgt aktiver fra selskabet over i et andet selskab, som vedkommende også ejer, jf. § 86, stk. 2. Der er tale om en værnsregel for at imødegå spekulation i overførsel af aktiver mellem selskaber, der kontrolleres af samme hovedaktionær.

Forslaget

Det foreslås, at fysiske personer generelt gøres skattepligtige af likvidationsprovenu. Bestemmelsen omfatter fysiske personer, der har erhvervet kapitalandele som led i næring eller spekulation. Bestemmelsen omfatter dog ikke de hovedaktionærer, der allerede omfattes af § 86, stk. 2, som omtalt ovenfor.

Det foreslås, at beskatningen af likvidationsprovenu skal ske af den gevinst, den skattepligtige opnår ved udlodningen. Hvis den skattepligtige ikke har en gevinst, eksempelvis fordi kapitalandelene i selskabet er erhvervet for mere end udbytteudlodningen ved likvidationen, skal der således ikke ske en beskatning.

Niveaumæssigt skal et likvidationsprovenu så vidt muligt svare til udbytteskatten, og den skal derfor også så vidt muligt ikke overstige denne. For at opnå dette skal der tages hensyn til selskabsbeskatningen. Det skyldes, at størrelsen af likvidationsprovenuet hænger sammen med selskabets evne til at generere overskud, eller fri likviditet, og det akkumulerede overskud er allerede beskattet i selskabet med selskabsskatten.

Modellen for, hvordan skatten af likvidationsprovenu foreslås opkrævet afhænger af, hvorvidt likvidationsprovenuet udloddes af et selskab med hjemsted i Grønland eller ej.

Hvis der er tale om et selskab med hjemsted i Grønland, pålægges selskabet indeholdelsespligt. Selskabet skal indeholde skat af likvidationsprovenuet med en skattesats, der udgør forskellen mellem den samlede udskrivningsprocent for personer og selskabets selskabsskatteprocent.

Den skattepligtige kan ved ansøgning til skatteforvaltningen få refunderet den del af skatten, der forholdsmæssigt svarer til den dokumenterede anskaffelsessum for kapitalandele. Såfremt den skattepligtige godtgør, at der ikke foreligger en gevinst ved udlodningen af likvidationsprovenuet, udbetales hele den af selskabet indeholdte og indbetalte skat.

Hvis der er tale om likvidationsprovenu fra selskaber med hjemsted i udlandet, der udbetales til kapitalejer, der er fuldt skattepligtig til Grønland, foreslås det, at gevinst ved udlodning af likvidationsprovenuet gøres til en skattepligtig indkomst for kapitalejeren. Den skattepligtige skal medregne gevinsten ved opgørelsen af den skattepligtige indkomst i Grønland. Gevinsten opgøres som forskellen mellem likvidationsprovenu og anskaffelsessummen for kapitalandelene. Anskaffelsessummen er det beløb, som kapitalandelene er erhvervet til eller den oprindelige indskudte kapital (selskabskapitalen). For at tage hensyn til selskabsbeskatning i udlandet skal kun 65 procent af en gevinst medregnes til den skattepligtige indkomst.

|  |  |
| --- | --- |
| **Sammenligning af beskatningen ved udbytter og likvidationsprovenu** |  |
| **Ved udbetaling som udbytter** |  | **Realisering som likvidationsprovenu (selskab uden for Grønland)** | **Kildebeskatning af likvidationsprovenu (grønlandsk selskab)** |
| Overskud | 100 |  | Overskud |  100  |  | Overskud |  100  |
| Udbytteskat | 42 |  | Selskabsskat (antaget) |  20  |  | Selskabsskat |  25  |
|  |  |  | Likvidationsprovenu |  80  |  | Overskud efter skat |  75  |
|  |  |  | Medregnes til skattepligtig indkomst (65 procent af 80) |  52  |  | Kildebeskatning af likvidationsprovenu (17 pct. af 75 kr.) |  17  |
|  |  |  | Skat af andel, der medregnes til skattepligtig indkomst (Ved 42 pct.) |  22  |  |  |  |
| **Udbytte efter skat** | **58** |  | **Likvidationsprovenu efter skat** |  **58**  |  | **Likvidationsprovenu efter skat** |  **59**  |

Udbytteskatten svarer til den samlede udskrivningsprocent for personer, dvs. 42 - 44 pct. for fysiske personer.

Af oversigten fremgår den endelige beskatning hos skatteyder af udbytter og af likvidationsprovenu afhængigt af, om der er tale om et grønlandsk eller et udenlandsk selskab. Den samlede beskatning, når der er tale om udenlandske selskaber, vil afhænge af selskabsbeskatningen i det land, selskabet har hjemsted i. Der er taget udgangspunkt i en udenlandsk selskabsbeskatning på 20 procent, idet selskabsskattesatserne i udlandet generelt er lavere end i Grønland.

Beskatningen af likvidationsprovenuet kan dog ende med at blive højere eller lavere end udbytteskatten blandet andet på grund af, at det ikke er muligt at tage hensyn til, at selskabsbeskatningen i udlandet kan være højere eller lavere end det forudsatte.

*2.4. Ændring af reglerne om oplysnings- og dokumentationspligt ved kontrollerede transaktioner*

Det foreslås, at reglerne om oplysnings- og dokumentationspligten skærpes. Det foreslås desuden, at Naalakkersuisut bemyndiges til at fastsætte regler, der kan lempe dokumentationspligten i visse tilfælde.

Kontrollerede parter er i § 36 a pålagt at benytte armslængdeprincippet, når de handler med hinanden. Det indebærer, at parterne skal bruge priser og vilkår, der svarer til, hvad uafhængige parter ville benytte i samme situation. Armslængdeprincippet hviler på den betragtning, at uafhængige parter har modsatrettede interesser, der gør, at hver part i en aftale vil søge at opnå de bedst mulige priser og vilkår fra den anden part. Sælger ønsker at opnå den højest mulige salgspris, og køber har omvendt interesse i at købe billigst muligt.

Skatteforvaltningens transfer pricing indsats består i at sikre, at virksomhedernes skattepligtige indkomst er opgjort i overensstemmelse med armslængdeprincippet. Indsatsen på transfer pricing området er således central for at sikre beskatningsgrundlaget og dermed værne om Grønlands beskatningsret til aktiviteter i Grønland.

Med henblik på at sikre dette er skattepligtige pålagt at oplyse om omfanget af handler med kontrollerede parter (oplysningspligten). Oplysningspligten består i, at de skattepligtige skal udfylde et skema om typer og omfanget af kontrollerede transaktioner m.v. Dette skema skal indgives senest samtidigt med selvangivelsen, jf. § 36 b, stk. 1.

Det er konstateret af skatteforvaltningen, at disse oplysningsskemaer i flere tilfælde indsendes for sent, indsendes i forskellige formater eller indsendes som indscannede dokumenter. Dette lægger en belastning på skatteforvaltningen, der skal håndtere oplysningerne, og gør oplysningerne mindre anvendelige i kontrolarbejdet.

Det foreslås derfor, at disse oplysninger senest skal indgives den 15. juni i året efter indkomståret. Der fastsættes derfor én frist for indgivelsen af oplysningsskemaet, som gælder for alle skattepligtige, der har kontrollerede transaktioner, herunder fysiske personer, selvstændigt erhvervsdrivende og selskaber. Det præciseres desuden, at oplysningsskemaet skal indgives elektronisk på den måde, som skatteforvaltningen anviser.

Det forventes, at skatteforvaltningen på sigt vil fastsætte et fast filformat for indgivelse af oplysningerne, samt etablere et elektronisk oplysningsskema på skatteforvaltningens hjemmeside. Forslaget forventes at øge anvendeligheden af oplysningerne i skatteforvaltningens arbejde. Forslaget forventes derfor kun at pålægge de skattepligtige en begrænset meropgave sammenlignet med i dag.

Dernæst foreslås det, at Naalakkersuisut bemyndiges til at fastsætte regler, hvorefter de skattepligtige pålægges løbende at indgive transfer pricing dokumentationen, såfremt beløbsstørrelsen af de kontrollede transaktioner overstiger de grænseværdier, som Naalakkersuisut bemyndiges til at fastsætte i bekendtgørelsen.

Dokumentationspligten består i, at visse skattepligtige skal udarbejde et skriftligt materiale, der dokumenterer, at de kontrollerede transaktioner er i overensstemmelse med armslængdeprincippet. De nærmere krav til dokumentationen er fastsat i Selvstyrets bekendtgørelse nr. 43 af 25. november 2020 om dokumentation af prisfastsættelsen af kontrollerede transaktioner.

Det fulde dokumentationskrav gælder dog kun for virksomheder og koncerner, der har mindst 250 beskæftigede og har enten en samlet balancesum på mindst 125 mio. kr., eller en årlig omsætning på mindst 250 mio. kr., jf. § 36 b, stk. 4. Større virksomheder skal udarbejde dokumentationen for alle kontrollerede transaktioner, herunder transaktioner med kontrollerede parter i Grønland. Dog skal der ikke udarbejdes dokumentation for transaktioner, der i omfang er ubetydeligt. Mindre virksomheder skal kun udarbejde dokumentation for kontrollerede transaktioner med parter i lande, hvormed Grønland ikke har indgået en transfer pricing relevant dobbeltbeskatningsoverenskomst, jf. § 36 b, stk. 4, nr. 1-3.

Det er – uden det fornødne grundlag – vanskeligt for skatteforvaltningen at stille spørgsmålstegn ved den oplyste indkomst. Det er derfor vigtigt, at der udarbejdes en transfer pricing-dokumentation. Dokumentationen skal efter reglerne i loven udarbejdes løbende, idet der f.eks. løbende skal tages stilling til, hvem af parterne, der bærer risikoen for transaktionen og derfor skal honoreres for dette.

Efter gældende ret skal de skattepligtige udarbejde dokumentationen og opbevare den, således at den kan indgives til skatteforvaltningen senest 60 dage efter en anmodning. 60 dages fristen blev indskærpet ved en lovændring i 2021, og der blev i samme forbindelse indført foranstaltninger i form af bøder for manglende overholdelse af dokumentationspligten.

Folketinget har i 2021 ændret reglerne i Danmark for indgivelse af den skriftlige dokumentation. De skattepligtige skal fremover indsende dokumentationen 60 dage efter selvangivelsesfristen. Dokumentationen skal således ikke kun indsendes efter anmodning.

Der kan være flere fordele forbundet med en pligt til løbende indgivelse. Det vil sikre, at de skattepligtige løbende tager stilling til, hvorvidt deres kontrollede transaktioner er i overensstemmelse med armslængdeprincippet. En transfer pricing-dokumentation, der er løbende udarbejdet og gennemarbejdet, øger sandsynligheden for, at selskaberne har analyseret de kontrollerede transaktioner, og sikrer, at der ikke udarbejdes efterrationaliseringer, jf. punkt 5.7 i OECD’s Transfer Pricing Guidelines for Multinational Enterprises and Tax Administrations. Når først den skriftlige dokumentation er udarbejdet, er det væsentligt mindre ressourcekrævende at holde dokumentationen opdateret. Det kan fremme overholdelsen af de allerede gældende regler. Efter lovændringen i 2018 har der været pligt til at udarbejde den skriftlige dokumentation, således at den efter anmodning kan indgives til skatteforvaltningen.

Det vurderes dog på nuværende tidspunkt at være uhensigtsmæssigt byrdefuldt for de skattepligtige at indføre tilsvarende krav for alle skattepligtige, der er omfattet af pligten til at udarbejde skriftlig dokumentation. Det vurderes i stedet mere hensigtsmæssigt at indfase kravet om løbende indgivelse af den skriftlige dokumentation over en årrække ved at begynde med de skattepligtige, der har flest kontrollede transaktioner, og dernæst gradvist sænke grænserne. Naalakkersuisut foreslås på den baggrund bemyndiget til at fastsætte regler om dette.

Ved at indføre kravet om løbende indgivelse over en længere årrække forventes det at give de skattepligtige og revisionsbranchen bedre tid til at opbygge erfaringer med udarbejdelse af den skriftlige dokumentation. En gradvis indfasning af pligten til løbende indgivelse af den skriftlige dokumentation forventes desuden bedre at matche skatteforvaltningens kapacitet for at gennemføre kontroller af dokumentationen.

Skatteforvaltningen kan uden for disse tilfælde fortsat anmode om transfer pricing dokumentation, som senest skal indgives 60 dage efter anmodningen.

Dernæst foreslås Naalakkersuisut bemyndiget til at fastsætte regler, der kan fritage skattepligtige fra dokumentationskravet for nærmere angivne typer af transaktioner. Det vurderes, at dokumentationskravet kan lempes, når der er tale om kontrollerede transaktioner mellem to parter, der begge er fuldt skattepligtige til Grønland. I sådanne tilfælde kan transaktionerne ikke anvendes til at føre overskud ud af landet, da begge selskaber omfattes af grønlandsk beskatning. Der kan dog være tilfælde, hvor det fortsat er relevant at bibeholde dokumentationskravet, selvom begge parter er fuldt skattepligtige til Grønland. Eksempelvis hvis den ene part er omfattet af særlige skattemæssige vilkår i tilladelser efter råstofloven, Inatsisartutlov om kommerciel udnyttelse af is og vand eller Inatsisartutlov om udnyttelse af vandkraftressourcer til produktion af energi. Kontrollerede transaktioner vil i sådanne tilfælde kunne anvendes til skatteoptimering ved at samle overskud i et selskab, der er omfattet af lempeligere eller særlige skattemæssige vilkår, herunder helt eller delvist fritaget for beskatning. Eksempelvis kan den royaltybeskatning, der er fastsat i udnyttelsestilladelsen efter Inatsisartutlov om udnyttelse af vandkraftressourcer til produktion af energi, være lempeligere eller mere byrdefuld end selskabsbeskatningen.

Derudover foretages der andre mindre tekniske ændringer i § 36 b. Endeligt fortages der rettelser af henvisningsfejl og andre tekniske ændringer i sanktionsbestemmelserne, der vedrører transfer pricing dokumentationen og land-for-land rapporter.

*2.5. Konsekvensrettelser og ajourføring af regler som en følge af ændringer i offentlig hjælp regler*

Med Inatsisartutlov om offentlig hjælp sker der en reform af offentlig hjælp systemet. Ændringen af offentlig hjælp reglerne indebærer, at offentlig hjælp ydelsen som udgangspunkt overgår til at være en *takstbestemt hjælp,* og at denne ydelse niveaumæssigt fastsættes med udgangspunkt i, at der er tale om en skattepligtig indkomst for modtageren.

Den nuværende offentlig hjælp ydelse er en trangsvurderet ydelse, der skal dække modtagerens faste udgifter samt et beløb til fornødenheder. Ydelsen er niveaumæssigt fastsat med udgangspunkt i, at ydelsen er skattefri efter § 72 i landstingslov om indkomstskat. Efter denne bestemmelse nedsættes den samlede skat med det beløb, der forholdsmæssigt falder på *den trangsvurderede hjælp*. Der gives dermed et skattemæssigt fradrag, der svarer til den udbetalte offentlige hjælp, hvorfor ydelsen reelt er skattefri.

Det foreslås, at § 72 ophæves, således at den takstbestemte offentlig hjælp ydelse skattemæssigt behandles på sammen måde som anden A-indkomst.

Efter Inatsisartutlov om offentlig hjælp kan kommunerne fortsat yde *trangsvurderet* hjælp til en række enkeltudgifter, f.eks. akut engangshjælp og hjælp til dækning af engangsudgifter. Sådanne ydelser er - i lighed med i dag - skattefrie for modtageren efter lovens § 34, nr. 10, hvilket er begrundet i, at der er tale om ydelser, der går til dækning af en konkret udgift. Forslaget har derudover til formål at ajourføre reglerne i § 34, nr. 10, om skattefrie ydelser.

**3. Økonomiske og administrative konsekvenser for det offentlige**

*3.1 Forhøjelsen af beskæftigelsesfradraget*

Den med forslaget foreslåede forhøjelse af beskæftigelsesfradraget baserer sig på, at de merindtægter, der opstår ved udfasningen af fradraget for private renteudgifter, fratrukket udgifterne til rentetilskudsordningen, sammen med provenuet fra reformen af bilafgifterne, samt allerede afsatte midler på finansloven, anvendes til at hæve beskæftigelsesfradraget. Dette giver følgende provenu til forhøjelse af beskæftigelsesfradraget:

|  |  |  |  |  |  |  |
| --- | --- | --- | --- | --- | --- | --- |
|   | **2023** | **2024** | **2025** | **2026** | **2027** | **2028** |
| **Nettoprovenu - Motorafgiftspakke** | 16 | 29,9 | 31,9 | 34,8 | 34,8 | 34,8 |
| **Nettoprovenu - Udfasning af fradrag for private renteudgifter og indførsel af rentetilskud** | -4,5 | -6,7 | -2,2 | 2,3 | 6,8 | 11,3 |
| **Midler afsat på FL2022** | 35 | 35 | 35 | 35 | 35 | 35 |
| **I alt provenu til skattelempelser** | **46,5** | **58,2** | **64,7** | **72,1** | **76,6** | **81,1** |

I de første 4 år er der dermed i gennemsnit 60,4 mio. kr., som er anvendt til at forhøje beskæftigelsesfradraget. Ændringen hviler derfor i sig selv set over en 4-årige periode. I fremtiden vurderes det samlede provenu fra reformtiltagene at være stigende, især grundet udfasningen af rentefradragsretten. Der skønnes således for 2028 at være et yderligere provenu på omkring 20,8 mio. kr. fra reformen. Der kan derfor i fremtiden være grundlag for at hæve beskæftigelsesfradraget yderligere. Provenuskøn så relativt langt ude i fremtiden er dog behæftet med væsentlig usikkerhed, hvorfor eventuelle fremtidige forhøjelse af beskæftigelsesfradraget må bero på en vurdering af de af realiserede provenuvirkninger.

*3.2 Fradrag for renteudgifter*

Forslaget medfører et højere provenu for landskassen fra indkomstbeskatningen. Der henvises til bemærkningerne til forslag til Inatsisartutlov om rentetilskud for en beskrivelse af ændringens økonomiske konsekvenser.

Isoleret set vil en udfasning af fradraget for ikke erhvervsmæssige renteudgifter have følgende økonomiske konsekvenser. Der er tale om en rent mekanisk beregning, der ikke tager hensyn til afledte virkninger.

|  |  |
| --- | --- |
| **Provenu ved ændring af rentefradrag årligt** |   |
| 80 % rentefradrag | -12.289.872 |
| 60 % rentefradrag | -24.579.744 |
| 40 % rentefradrag | -36.869.616 |
| 20 % rentefradrag | -49.159.488 |
| Intet rentefradrag  | -61.449.360 |

*3.3 Ændring af reglerne om oplysnings- og dokumentationspligt ved kontrollerede transaktioner*

Reglerne forventes at give skatteforvaltningen bedre mulighed for at få indblik i de kontrollerede transaktioner og mulighed for at udvælge skattepligtige til kontrol m.v. Det forventes at være forbundet med et højere skatteprovenu. Det er dog ikke muligt på det foreliggende grundlag at skønne, hvad dette provenu vil være.

**4. Økonomiske og administrative konsekvenser for erhvervslivet**

*4.1 Fradrag for renteudgifter*

For en beskrivelse af konsekvenserne for erhvervslivet af ophævelsen af fradrag for private renteudgifter henvises til forslag til Inatsisartutlov om rentetilskud.

*4.2 Ændring af reglerne om oplysnings- og dokumentationspligt ved kontrollerede transaktioner*

Forslaget forventes ikke at medføre en væsentlig forøgelse af de administrative byrder for de skattepligtige for at leve op til oplysnings- eller dokumentationspligten. Derudover forventes forslaget om ændringer af reglerne på transfer pricing området ikke at medføre væsentlige økonomiske eller administrative konsekvenser for erhvervslivet.

**5. Konsekvenser for miljø, natur og folkesundhed**

Forslaget har ikke miljø- eller naturmæssige konsekvenser. Forslaget har heller ikke konsekvenser i forhold til folkesundheden.

**6. Konsekvenser for borgerne**

*6.1 Forhøjelsen af beskæftigelsesfradraget*

Beskæftigelsesfradraget giver borgerne med beskæftigelsesindkomster en indkomstfremgang.

Oversigten viser skatteværdien af forhøjelsen af beskæftigelsesfradraget fordelt på indkomstintervaller. Der er taget udgangspunkt i en skattesats på 42 pct.

|  |
| --- |
| **Skatteværdi af forhøjelse af beskæftigelsesfradrag årligt**  |
| **Skattepligtig indkomst** | **0-1000** | **1000-2000** | **2000-3000** | **3000-4000** | **4000-5000** | **Antal personer** |
| <0 eller  | 1.342 |  |  |  |  | 1.348 |
| 0-99.999 | 8.659 | 1.103 | 53 | 3 | 3 | 9.821 |
| 100.000-199.999 | 3.992 | 1.032 | 2.044 | 1.815 | 1.942 | 10.825 |
| 200.000-299.999 | 272 | 60 | 59 | 77 | 6.523 | 6.991 |
| 300.000-399.999 | 100 | 11 | 77 | 909 | 3.749 | 4.846 |
| 400.000-499.999 | 58 | 534 | 1.667 | 1.174 | 119 | 3.552 |
| 500.000-599.999 | 1.164 | 715 | 41 | 24 | 21 | 1.965 |
| 600.000-699.999 | 1.072 | 13 | 6 | 5 | 10 | 1.106 |
| 700.000-800.000 | 662 | 2 | 2 | 3 |  | 669 |
| >800.000 | 1.335 | 2 | 2 |  | 1 | 1.340 |
| **Hovedtotal** | **18.656** | **3.473** | **3.952** | **4.010** | **12.372** | **42.463** |

Det fremgår af skemaet at godt 12.372 personer forventes at få opnå det fulde beskæftigelsesfradrag. 23.801 personer forventes efter forslaget, at få en indkomstforøgelse på mere end 1.000 kr. årligt.

*6.2. Fradrag for renteudgifter*

Forslaget medfører, at fradragsretten for private renteudgifter gradvist reduceres. Herefter kan private renteudgifter ikke længere fradrages ved opgørelsen af skatten. I stedet indføres et rentetilskud, der kun omfatter nogle specifikke renteudgifter.

Samlet set medfører ændringen således en højere effektiv beskatning af de borgere, der har renteudgifter, der overstiger standardfradraget. For en uddybende beskrivelse af forslagets økonomiske konsekvenser henvises der til bemærkningerne til forslag til Inatsisartutlov om rentetilskud.

**7. Andre væsentlige konsekvenser**

Forslaget skønnes ikke at have andre konsekvenser.

**8. Høring af myndigheder og organisationer m.v.**

Forslaget har fra d. x. xx til d. x.xx 2022 været i høring hos følgende interessenter:

Avannaata Kommunia, Kommuneqarfik Sermersooq, Kommune Qeqertalik, Qeqqata Kommunia, Kommune Kujalleq, Grønlandske Advokater, SIK, GE, Grønlands Erhverv, NUSUKA, GrønlandsBanken, BankNordik, ASG, IMAK, Formandens Departement,

Departementet for Erhverv og Handel Departementet for Udenrigsanliggender, Departementet for Fiskeri og Fangst, Departementet for Sociale Anliggender, Arbejdsmarked og Indenrigsanliggender, Departement for Uddannelse, Kultur, Idræt og Kirke, Departementet for Sundhed, Departement for Landbrug, Selvforsyning, Energi og Miljø, Departement for Boliger, Infrastruktur, Departement for Råstoffer og Justitsområdet og Departement for Børn, Unge og Familier.

Forslaget har desuden været tilgængeligt på høringsportalen i den ovennævnte periode.

Hovedpunkterne i modtagne høringssvar er omtalt og kommenteret nedenfor i bilag 1.

**Bemærkninger til forslagets enkelte bestemmelser**

*Til § 1*

Til nr. 1

Det foreslås, at rentefradragsretten for ikke erhvervsmæssige renteudgifter gradvist reduceres. Det fastsættes desuden, at der ikke er fradrag for renteudgifter, hvortil der ydes rentetilskud efter Inatsisartutlov om rentetilskud.

Er en ejendom anskaffet til anvendelse til både erhvervsmæssige og private formål, skal der ske en fordeling af renteudgifterne mellem de to formål. Det kan eksempelvis være en ejendom, der tjener til bolig for ejeren, og hvor der er en lejlighed, der udlejes erhvervsmæssigt. I sådanne tilfælde vil der fremover være rentetilskud til den del af boliglånet, der anvendes til bopæl for den skattepligtige og dennes husstand, såfremt betingelserne for rentetilskud i øvrigt er opfyldt. For den del af ejendommen, der udlejes eller på anden vis anvendes til erhverv, f.eks. forretning og lignende, vil der fortsat være fradrag for renteudgifter.

I forbindelse med udarbejdelsen af regnskaber og selvangivelse skal den erhvervsdrivende på samme vis som ved andre blandede driftsomkostninger fordele sine renteudgifter på henholdsvis erhvervsmæssige og private formål. I forbindelse med ligningen vil skatteforvaltningen vurdere fordelingen og om nødvendigt ansætte en ændret fordeling. Som med andre ligningsmæssige afgørelser vil skatteforvaltningens afgørelse kunne påklages til Skatterådet. Den fordeling mellem erhvervsmæssige og private formål, der lægges til grund for den skattemæssige opgørelse, finder også anvendelse for opgørelsen af rentetilskuddet.

Til nr. 2

Forslagets § 34, nr. 10, afgrænser de skattefrie offentlig hjælp ydelser. Den primære ændring består i, at henvisningerne til anden lovgivning er ajourført.

I bestemmelsens litra a fastsættes, at handicap- og helbredstillæg, samt rådighedsbestemte tillæg efter Inatsisartutlov om alderspension er skattefrie.

I bestemmelsens litra b fastsættes de skattefrie ydelser, der kan ydes efter Inatsisartutlov om offentlig hjælp. Det omfatter de i bestemmelsen opregnede trangsvurderede ydelser til dækning af en konkret udgift hos modtageren.

I bestemmelsens litra c fastsættes, at boligsikring ydet efter Inatsisartutlov om boligsikring i lejebolig er skattefri.

I bestemmelsens litra d fastsættes, at hjælp til børn og unge efter Inatsisartutlov om støtte til børn er skattefri.

I litra e fastsættes at hjælp, der ydes efter Inatsisartutlov om støtte til personer med handicap, er skattefri.

I bestemmelsens litra f fastsættes, at engangshjælp til dækning af særlige behov efter Inatsisartutlov om førtidspension er skattefri.

Til nr. 3

Det foreslås med tilføjelsen af § 34, stk. 1, nr. 23, at et udbetalt rentetilskud er skattefrit for modtageren.

Til nr. 4

Ændringen vedrører § 36 b, stk. 1, hvor der foreslås indsat et nyt 2. pkt.

Fristen for, hvornår oplysningspligten skal være opfyldt præciseres. Fristen er den samme frist, der gælder for juridiske personer, der indgiver selvangivelsen elektronisk på den af skatteforvaltningen anviste måde. Det er desuden præciseret, at oplysningerne skal indgives elektronisk på den måde, som skatteforvaltningen anviser.

Til nr. 5

Forslaget er stort set identisk med den gældende § 36 b, stk. 2. Bestemmelsens opbygning er dog ændret lidt med henblik på at gøre bestemmelsen mere læsevenlig.

Der følger af bestemmelsen et krav til skattepligtige om at udfærdige og opbevare en skriftlig dokumentation for, at kontrollerede transaktioner er indgået i overensstemmelse med armslængdeprincippet. Denne dokumentation skal opbevares i 5 år og skal efter anmodning indgives til skatteforvaltningen.

Ændringerne består i, at det foreslås, at Naalakkersusiut bemyndiges til at fastsætte regler om, at de skattepligtige skal indgive transfer pricing-dokumentationen løbende, såfremt omfanget af den skattepligtiges kontrollede transaktioner overstiger de grænseværdier, der fastsættes af Naalakkersuisut. Den skriftlige dokumentation skal i dette tilfælde indgives til skatteforvaltningen senest 60 dage efter selvangivelsesfristen.

Efter den gældende bestemmelse er Naalakkersuisut bemyndiget til at fastsætte nærmere regler for indholdet af transfer pricing-dokumentationen. Det foreslås, at Naalakkersuisut desuden bemyndiges til at fastsætte regler, der fritager skattepligtige for at udarbejde dokumentation for nærmere angivne transaktioner. Bemyndigelsen kan anvendes til at lempe dokumentationskravet i forhold til transaktioner mellem kontrollerede parter, der begge har hjemsted i Grønland.

Til nr. 6

Forslaget er næsten identisk med den gældende § 36 b, stk. 4. Der er dog i lovteksten udgået henvisninger til § 36 b, stk. 2, 3-5 pkt., som ikke længere tjener noget formål.

I udgangspunktet skal alle skattepligtige omfattet af § 36 b, stk. 1-2, jf. § 36 a, udarbejde dokumentation for samtlige kontrollerede transaktioner. For mindre virksomheder er dokumentationspligten begrænset til kun at omfatte kontrollerede transaktioner med fysiske og juridiske personer samt faste driftssteder hjemmehørende i fremmed stat, hvormed Grønland ikke har en transfer-pricing-relevant dobbeltbeskatningsoverenskomst. Der er ikke med forslaget sket ændringer i kriterierne for, hvornår en virksomhed anses for en mindre virksomhed.

Selvom mindre virksomheder som udgangspunkt er fritaget for dokumentationspligten efter § 36 b, stk. 2, så skal alle transaktioner mellem forbundne parter fortsat gennemføres i overensstemmelse med armslængdeprincippet i § 36 a, og skatteforvaltningen kan i forbindelse med en kontrol bede den skattepligtige om dokumentation for, at priser og vilkår for en ikke-dokumentationspligtig transaktion er fastsat i overensstemmelse med armslængdeprincippet.

Til nr. 7

Som led i en skattereform foreslås der ændringer i beskæftigelsesfradraget.

Med ændringen af lovens § 38 b, stk. 1, nr. 1, foreslås det, at procentsatsen for opgørelse af beskæftigelsesfradraget forhøjes fra 7 pct. til 14,3 pct. Desuden fastsættes satsen for, hvad beskæftigelsesfradraget årligt maksimalt kan udgøre, til 20.000 kr. Begge ændringer har virkning fra og med indkomståret 2023.

Med ændringen af lovens § 38 b, stk. 1, nr. 2, foreslås det at, nedtrapningsprocenten fastsættes til 9,0 procent. Ændringen har virkning fra og med indkomståret 2023.

I lovens 38 b, stk. 2, foreslås der mindre præciseringer af bestemmelsen. Det præciseres blandt andet, hvornår skatteforvaltningen skal meddele de kommende års satser for beskæftigelsesfradrag.

Til nr. 8

Det foreslås, at § 72 om den skattemæssige behandling af skattepligtige offentlig hjælp ydelser ophæves.

Ophævelsen hænger sammen med, at offentlig hjælp ydelsen overgår til at være en takstbestemt ydelse, der er skattepligtig for modtageren. Denne nye ydelse behandles på samme måde som andre skattepligtige indkomster.

Til nr. 9

Bestemmelsen er ny. Det foreslås med § 86 a, at likvidationsudlodninger til kapitalejere, der er fysiske personer, beskattes. Bestemmelsen omfatter udlodninger af likvidationsprovenu (likvidationsudlodninger), jf. § 86, stk. 2.

Til 86 a, stk. 1

Bestemmelsen i stk. 1 medfører, at selskaber hjemmehørende i Grønland skal indeholde skat af likvidationsudlodninger til kapitalejere, der er fysiske personer. Bestemmelsen omfatter dog ikke de udlodninger til hovedaktionærer, der omfattes af § 86, stk. 2.

Skatten af likvidationsudlodninger svarer til den samlede udskrivningssats for personer i det udloddende selskabs hjemstedskomme fratrukket selskabsskatteprocenten. Har selskabet skattestyrelsen som skattekommune, er skatten lig summen af landsskatteprocenten og den særlige landsskatteprocent fratrukket selskabsskattesatsen.

Det udloddende selskab skal indeholde, give meddelelse om og indbetale skatten efter reglerne i § 88.

Den skattepligtige kan ved ansøgning til skatteforvaltningen få refunderet hele eller en del af skatten, hvis det dokumenteres, at der ikke forelå en gevinst ved udlodningen. For at dokumentere dette skal den skattepligtige fremvise dokumentation for anskaffelsessummen for kapitalandelene i selskabet. Der er ikke fradrag for et eventuelt tab.

Eksempel:

Den skattepligtige stifter som enekapitalejer et anpartsselskab ved indskud af 250.000 kr. i 2005. Selskabet har hjemsted i Kommuneqarfik Sermersooq. I 2023 opløses selskabet, hvilket giver en likvidationsudlodning på 1.000.000. kr. Selskabet skal indeholde og indbetale skat af udlodningen på (42 pct. - 25 pct. =) 17 pct. af 1.000.000 kr. lig 170.000 kr.

Den skattepligtige kan ved at dokumentere stiftelsesudgifterne over for skatteforvaltningen få refunderet den del af skatten, der forholdsmæssigt falder på anskaffelsessummen for kapitalandelene. Den skattepligtige kan i dette tilfælde få refunderet ((250.000 kr./1.000.000 kr.) x 170.000 kr.=)) 42.500 kr. af skatteforvaltningen.

Til stk. 2

Det foreslås med stk. 2, at gevinster fra likvidationsudlodninger gøres til skattepligtig indkomst for fysiske personer, der er fuldt skattepligtige til Grønland. Bestemmelsens stk. 2 omfatter likvidationsudlodninger fra selskaber med hjemsted i udlandet samt Danmark og Færøerne.

Begreberne næring og spekulation i bestemmelsen skal forstås i overensstemmelse med begrebernes forståelse i § 34, stk. 1, nr. 2. I de tilfælde, at kapitalejer har erhvervet kapitalandelene som led i næring eller spekulation, og derfor ville være skattepligtig af en gevinst efter reglen i § 34, stk.1, nr. 2, er der med forslaget tale om fravigelse af de almindelige regler for beskatning af likvidationsudlodninger.

Gevinsten efter stk. 2 opgøres som forskellen mellem anskaffelsessummen for kapitalandelene og likvidationsudlodningen, der sidestilles med en afståelsessum. Af den opgjorte gevinst medregnes dog kun 65 pct. ved opgørelsen af den skattepligtige indkomst. Der er tale om B-indkomst. Der er ikke fradrag for et eventuelt tab.

Skatteforvaltningen kan efter anmodning give fradrag for skat betalt af en likvidationsudlodning i udlandet efter § 69.

Til nr. 10

Bestemmelsens formål er at få korrigeret henvisningsfejl i § 105, stk. 1, nr. 7 og 8. I begge bestemmelser henvises der ved en fejl til ”§ 39 b”, hvor der skulle henvises til § 36 b, der omhandler oplysningspligt for kontrollerede transaktioner og transfer pricing-dokumentation.

Ved samme lejlighed foreslås ordlyden af bestemmelsens nr. 8 ændret. Det foreslås, at henvisningen til, at der skal være tale om rettidig indgivelse ”efter anmodning fra skatteforvaltningen” fjernes. Ændringen har til formål at fastslå, at undladelse af rettidig indgivelse af den skriftlige dokumentation kan udløse sanktioner i form af bøder også i de tilfælde, hvor pligten til at indgive dokumentationen ikke udløses af en anmodning fra skatteforvaltningen. Det vil sige, at bestemmelsen også omfatter de tilfælde, hvor der er pligt til at indgive den skriftlige dokumentation uden anmodning. Der henvises til ændringerne til § 36 b, stk. 2.

*Til § 2*

Til stk. 1

Det foreslås, at loven træder i kraft den 1. januar 2023 og har virkning fra og med indkomståret 2023.

**Bilag 1**

|  |
| --- |
| **Forslaget sammenholdt med gældende lov** |
| *Gældende formulering*  | *Forslaget*  |
|  | **§ 1**I landstingslov nr. 12 af 2. november 2006 om indkomstskat, som bl.a. ændret ved landstingslov nr. 2 af 26. april 2007, landstingslov nr. 11 af 15. november 2007, landstingslov nr. 9 af 5. december 2008, Inatsisartutlov nr. 3 af 30. november 2009, Inatsisartutlov nr. 9 af 3. december 2012, Inatsisartutlov nr. 10 af 29. november 2013, Inatsisartutlov nr. 7 af 6. juni 2016, Inatsisartutlov nr. 22 af 28. november 2018, Inatsisartutlov nr. 41 af 2. december 2019, og senest Inatsisartutlov nr. 11 af 1. december 2021, foretages følgende ændringer: |
|  | **1.** I § 15 indsættes som stk. 5:” *Stk. 5.* Ved opgørelsen af den skattepligtige indkomst kan renteudgifter, jf. stk. 1-3, hvortil der ikke er ydet rentetilskud i medfør af Inatsisartutlov om rentetilskud, fradrages med 80 procent af det forfaldne beløb i 2024, 60 procent i 2025, 40 procent i 2026, 20 procent i 2027 og 0 procent fra og med 2028. Begrænsningerne i 1. punktum finder ikke anvendelse, såfremt udgiften er medgået til erhvervsmæssige formål.” |
| **§ 34.**10) hjælp fra det offentlige, der bevilges: a) efter en individuel vurdering, som tillæg til sociale pensioner, herunder børnetillæg, b) som engangshjælp, flyttehjælp, begravelseshjælp, hjemmehjælp og hjælp til hjemrejse, c) som boligsikring, d) som hjælp til børn og unge, e) som hjælp til personer med vidtgående handicap, f) som særligt tilskud i form af eengangshjælp ved revalidering. | **2.** § 34, nr. 10, affattessåledes:”10) hjælp fra det offentlige, der bevilges:a) som handicap- og helbredstillæg, økonomisk eller rådighedsbestemte tillæg efter Inatsisartutlov om alderspension.b) som tillæg til boligydelse, akut engangshjælp, hjælp til enkeltudgifter, flyttehjælp, hjælp til betaling af begravelsesudgifter, hjælp til betaling af rejseudgifter og hjælp til hjemrejse efter Inatsisartutlov om offentlig hjælp,c) som boligsikring efter Inatsisartutlov om boligsikring i lejeboliger, d) som hjælp til børn og unge efter Inatsisartutlov om støtte til børn, e) som hjælp til personer med handicap efter Inatsisartutlov om støtte til personer med handicap,f) som engangshjælp til dækning af særlige behov efter Inatsisartutlov om førtidspension.” |
|  | **3.** I § 34, stk. 1, indsættes som nr. 23:”23) udbetaling af rentetilskud i henhold til Inatsisartutlov om rentetilskud.” |
| **§ 36 b.** Skattepligtige omfattet af § 36 a skal i selvangivelsen afgive oplysninger om art og omfang af handelsmæssige eller økonomiske transaktioner med de i § 36 a nævnte fysiske og juridiske personer og faste driftssteder (kontrollerede transaktioner). | **4.** I § 36 b, stk. 1, indsættes som pkt. 2:”Oplysninger herom skal indgives elektronisk senest d. 15. juni på den af skatteforvaltningen anviste måde, jf. dog § 16, stk. 5 i landstingslov om forvaltning af skatter.” |
| **§ 36 b.**  Stk. 2. Den skattepligtige skal udfærdige og opbevare skriftlige dokumenter for, hvorledes priser og vilkår er fastsat for de kontrollerede transaktioner, jf. dog stk. 4. Den skriftlige dokumentation skal opbevares på betryggende vis i 5 år fra udgangen af det regnskabsår, materialet vedrører. Den skriftlige dokumentation skal på skattemyndighedernes begæring forelægges denne og være af en sådan art, at den kan danne grundlag for en vurdering af, om priser og vilkår er fastsat i overensstemmelse med, hvad der kunne være opnået, hvis transaktionerne var afsluttet mellem uafhængige parter. Den skattepligtige skal på skatteforvaltningens anmodning indsende dokumentationen inden for en frist, som fastsættes af skatteforvaltningen, men som ikke kan være på mindre end 60 dage. Skriftlig dokumentation i form af databaseundersøgelser skal alene udarbejdes, såfremt skatteforvaltningen anmoder herom, og med en frist på minimum 60 dage. Der skal ikke udarbejdes skriftlig dokumentation for kontrollerede transaktioner, der i omfang og hyppighed er uvæsentlige. Naalakkersuisut kan fastsætte regler for indholdet af den skriftlige dokumentation. | **5.** § 36 b, stk. 2, affattes således: ” *Stk. 2.* Den skattepligtige skal udfærdige og opbevare skriftlige dokumenter for, hvorledes priser og vilkår er fastsat for de kontrollerede transaktioner, jf. dog stk. 4. Den skriftlige dokumentation skal opbevares på betryggende vis i 5 år fra udgangen af det regnskabsår, materialet vedrører. Den skriftlige dokumentation skal være af en sådan art, at den kan danne grundlag for en vurdering af, om priser og vilkår er fastsat i overensstemmelse med, hvad der kunne være opnået, hvis transaktionerne var afsluttet mellem uafhængige parter. Der skal ikke udarbejdes skriftlig dokumentation for kontrollerede transaktioner, der i omfang og hyppighed er uvæsentlige. Den skattepligtige skal på skatteforvaltningens anmodning indsende dokumentationen inden for en frist, som fastsættes af skatteforvaltningen, men som ikke kan være på mindre end 60 dage. Skriftlig dokumentation i form af databaseundersøgelser skal alene udarbejdes, såfremt skatteforvaltningen anmoder herom, og med en frist på minimum 60 dage. Naalakkersuisut kan fastsætte regler, hvorefter skattepligtige, der alene eller sammen med koncernforbundne virksomheder overstiger de af Naalakkersuisut fastsatte grænseværdier, er forpligtet til løbende at indgive den skriftlige dokumentation senest 60 dage efter fristen for indgivelsen af selvangivelsen efter § 16, stk. 3, i landstingslov om forvaltning af skatter. Naalakkersuisut kan fastsætte regler for indholdet af den skriftlige dokumentation, samt om at nogle skattepligtige kun skal udarbejde den skriftlige dokumentation for nærmere angivne transaktioner.” |
| **§ 36 b**  Stk. 4. Skattepligtige, der alene eller sammen med koncernforbundne virksomheder, jf. § 36 a stk. 4, har under 250 beskæftigede og enten har en årlig samlet balance på under 125 mio. kr. eller en årlig omsætning på under 250 mio. kr., skal, idet stk. 2, 3-5 pkt. dog fortsat finder anvendelse, alene udfærdige og opbevare skriftlig dokumentation for, hvorledes priser og vilkår er fastsat for: | **6.** § 36 b, stk. 4, affattes således:” *Stk. 4.*  Skattepligtige, der alene eller sammen med koncernforbundne virksomheder, jf. § 36 a stk. 4, har under 250 beskæftigede og enten har en årlig samlet balance på under 125 mio. kr. eller en årlig omsætning på under 250 mio. kr., skal alene udfærdige og opbevare skriftlig dokumentation for, hvorledes priser og vilkår er fastsat for:” |
| **§ 38 b**, stk. 1, nr. 1-21) Beskæftigelsesfradraget udgør 7,0 procent af det indkomstgrundlag, der overstiger personfradraget efter § 67 tillagt standardfradraget efter § 21, stk. 2. Beskæftigelsesfradraget kan dog ikke overstige 9.800 kr. pr. indkomstår.2) Beskæftigelsesfradraget aftrappes med 4,5 procent af det indkomstgrundlag, der overstiger 386.000 kr. pr. år. Beskæftigelsesfradraget kan dog ikke være lavere end 0 kr. pr. indkomstår. Stk. 2. Beløbene og indkomstgrundlagsgrænserne i stk. 1 gælder for indkomståret 2020. Beløbene og indkomstgrundlagsgrænserne reguleres årligt den 1. januar med satstilpasningsprocenten for det pågældende finansår, jf. Inatsisartutlov om en satsreguleringsprocent og aktuel indkomst. | **7.** § 38 b, affattes således: ” **§ 38 b.** Beskæftigelsesfradraget udgør følgende pr. indkomstår:1) Beskæftigelsesfradraget udgør i indkomstårene 2020 - 2022 7,0 procent af det indkomstgrundlag, der overstiger personfradraget efter § 67 tillagt standardfradraget efter § 21, stk. 2. Fra og med indkomståret 2023 udgør procenten i 1. pkt. 14,3 procent. Beskæftigelsesfradraget i et indkomstår kan dog ikke overstige 9.800 kr. (2020 niveau). Fra og med indkomståret 2023 udgør satsen i 3. pkt. 20.000 kr. (2023 niveau). 2) Beskæftigelsesfradraget aftrappes til 0 kr. med 4,5 procent af det indkomstgrundlag, der i et indkomstår overstiger 386.000 kr. (2020 niveau). Fra og med indkomståret 2023 udgør procenten i 1. pkt. 9,0 procent.  *Stk. 2.*  Beløbene og indkomstgrundlagsgrænserne i stk. 1 reguleres årligt med satstilpasningsprocenten for det pågældende finansår, jf. Inatsisartutlov om en satsreguleringsprocent og aktuel indkomst. Værdierne nedrundes til nærmeste hele kronebeløb. Skatteforvaltningen meddeler årligt de for indkomståret gældende satser den 10. oktober i kalenderåret forud for det indkomstår, hvor satserne skal gælde.” |
| **§ 72.** Har en person, der er skattepligtig efter § 1, modtaget beløb som trangsvurderet hjælp eller udvidet behovsvurderet hjælp, som ikke er fritaget for beskatning i medfør af § 34, nr. 10, nedsættes den samlede skat med det beløb, der forholdsmæssigt falder på denne indtægt. | **8.** § 72ophæves.  |
|  | **9.** Efter § 86 indsættes:” **§ 86 a.**  Uden for de tilfælde, der er omfattet af § 86, stk. 2, og § 16, stk. 2, skal selskaber omfattet af § 1, der udlodder en likvidationsudlodning, indeholde en udbytteskat med en skattesats, der udgør forskellen mellem den samlede udskrivningsprocent, jf. §§ 61-63, i den kommune, selskabet er hjemmehørende i, og selskabsskattesatsen, jf. § 60. Selskabet skal indbetale den indeholdte skat og give skatteforvaltningen meddelelse herom efter reglerne i § 88. Den skattepligtige kan ved ansøgning til skatteforvaltningen få refunderet den del af den indeholdte skat, der forholdsmæssigt kan henføres til den dokumenterede anskaffelsessum for kapitalandelene i selskabet.*Stk. 2.* Ved opgørelsen af den skattepligtige indkomst skal fuldt skattepligtige fysiske personer medregne likvidationsprovenu fra selskaber hjemmehørende i udlandet, herunder Danmark og Færøerne. Den skattepligtige indkomst opgøres som forskellen mellem likvidationsprovenuet og anskaffelsessummen for kapitalandelene i selskabet. Til den skattepligtige indkomst medregnes dog kun 65 pct. af gevinsten. Et tab kan ikke fradrages i den skattepligtige indkomst. Skatteforvaltningen kan efter § 69 tillade, at skat betalt til fremmed stat, Danmark eller Færøerne kan fradrages i skatten.” |
| **§ 105**, stk. 1, nr. 7-87) afgiver urigtige eller vildledende oplysninger om opfyldelse af betingelserne for begrænset dokumentationspligt vedrørende kontrollerede transaktioner, jf. 39 b, stk. 4, eller8) undlader efter anmodning fra skatteforvaltningen rettidigt at indsende den skriftlige dokumentation vedrørende kontrollerede transaktioner, som der er pligt til at udarbejde efter § 39 b, stk. 2, og land for land-rapport, jf. § 39 b, stk. 6-12. | **10.** § 105, stk. 1, nr. 7 og 8, affattes således:”7) afgiver urigtige eller vildledende oplysninger om opfyldelse af betingelserne for begrænset dokumentationspligt vedrørende kontrollerede transaktioner, jf. § 36 b, stk. 4, eller8) undlader rettidigt at indgive den skriftlige dokumentation vedrørende kontrollerede transaktioner, som der er pligt til at udarbejde efter § 36 b, stk. 2, og land for land-rapport, jf. § 36 b, stk. 6-12.” |
|  | **§ 2**Inatsisartutloven træder i kraft den 1. januar 2024..  |